Ke Eng Seo se Dumeletšwego ka Sabatha? | Bophelo bja Jesu
MATEO 12:9-14 MAREKA 3:1-6 LUKA 6:6-11
O FODIŠA SEATLA SA MONNA KA SABATHA
Ka Sabatha e nngwe, Jesu o etela sinagogeng, mohlomongwe kua Galilea. Gona moo o hwetša monna yoo seatla sa gagwe sa la le letona se omeletšego. (Luka 6:6) Bamangwalo le Bafarisei ba lebeletše Jesu ka kelohloko. Ka baka la’ng? Ba utolla seo e lego morero wa bona wa kgonthe ge ba botšiša gore: “Na go fodiša ka Sabatha go dumeletšwe ke molao?”—Mateo 12:10.
Baetapele ba bodumedi ba Bajuda ba dumela gore go fodiša ka Sabatha go dumeletšwe ke molao ge feela bophelo bo le kotsing. Ka gona, e le mohlala, ga se gwa dumelelwa go otlolla lerapo goba go itlema mo o thinyegilego ka Sabatha, e lego maemo ao a sa beego bophelo kotsing. Go molaleng gore bamangwalo le Bafarisei ga se gore ba botšiša Jesu ka gobane ba tshwenyegile e le ka kgonthe ka tlaišego ya monna yo wa batho. Ba leka go hwetša lebaka la go bea Jesu molato.
Lega go le bjalo, Jesu o tseba kgopolo ya bona yeo e kgopamego. O lemoga gore ba na le pono e feteletšego yeo e sego ya mangwalo ka seo se bolelwago ke go tshela molao wa go šoma ka Sabatha. (Ekisodo 20:8-10) O šetše a kile a lebeletšana le go swawa diphošo mo go fošagetšego ka mediro ya gagwe e mebotse. Bjale Jesu o ala motheo bakeng sa ngangišano e kgolo ka go botša monna wa seatla se se omeletšego gore: “Tsoga o tle mo gare.”—Mareka 3:3.
Ge Jesu a retologela go bamangwalo le Bafarisei, o re: “Motho ke mang gare ga lena yo e tla rego ge a na le nku e tee, gomme ge e ba nku yeo e wela ka moleteng ka Sabatha, a ka se kego a e swara a e ntšha?” (Mateo 12:11) Nku e emela peeletšo ya tša ditšhelete, ka gona ba be ba ka se e tlogele ka moleteng go fihlela letšatšing le le latelago; e ka hwa lebakeng leo gomme ba lahlegelwa. Ka ntle le moo, Mangwalo a re: “Moloki o hlokomela bophelo bja seruiwa sa gagwe.”—Diema 12:10.
Jesu ge a bapiša se gabotse, o tšwela pele ka gore: “Na motho ga a bohlokwa go feta nku? Ka gona, go dira selo se sebotse ka Sabatha go dumeletšwe ke molao.” (Mateo 12:12) Ka baka leo, Jesu o be a sa tshele molao wa Sabatha ka go fodiša monna yoo. Baetapele ba bodumedi ba palelwa ke go ganetša kgopolo e bjalo e kwagalago le e bontšhago kwelobohloko. Ba fo homola.
A selekilwe e bile a nyamišitšwe ke dikgopolo tša bona tše fošagetšego, Jesu o a lealea, ke moka o re go monna yoo: “Otlolla seatla sa gago.” (Mateo 12:13) Ge monna a otlolla seatla sa gagwe se omeletšego, se a fola. Seo se thabiša monna yoo, eupša se kgoma bjang bao ba lekago go beela Jesu molaba?
Go e na le go thabela gore seatla sa monna yoo se fodile, Bafarisei ba a tšwa gomme gateetee ba lakana le “lekoko la balatedi ba Heroda ka [Jesu], e le gore ba tle ba mmolaye.” (Mareka 3:6) Go bonagala sehlopha se sa dipolitiki se akaretša ditho tša sehlopha sa bodumedi seo se bitšwago Basadutsei. Ka tlwaelo, Basadutsei le Bafarisei ba a ganetšana, eupša bjale ba ipopile ngatana go ganetšeng ga bona Jesu.
Motheo wa ngangišano e kgolo magareng ga Jesu le baetapele ba bodumedi ba Bajuda ke ofe?
Baetapele ba bodumedi ba Bajuda ba na le pono efe e fošagetšego mabapi le Sabatha?
Jesu ka bohlale o ganetša bjang dipono tše fošagetšego tša mabapi le Sabatha?
Ge e ba ba sa swanela, gona ke ka baka la’ng Beibele e bitša Sabatha gore ke kgwerano e sa felego?